**På FGU Skolen HLSS lægger vi stor vægt på, at demokratiet udfolder sig konkret på alle områder. Etableringen af elevråd på alle vores 3 skoler i Holstebro, Skive og Struer er et vigtigt led i denne målsætning.**

Elevrådet er elevernes faglige organisation og repræsenterer elevernes interesser over for skolens direktør, bestyrelse, lærere og andet personale. Elevrådsformændene fra de 3 skoler vælger én blandt sig til at sidde som tilforordnede i skolens bestyrelse.

Bestyrelsen er skolens øverste besluttende organ og beskæftiger sig blandt andet med økonomi (budget og regnskab), samt skolens visioner og strategiplaner.

Der afholdes min. 4 elevrådsmøder af ½ til 1 times varighed om året, som repræsentanterne får fri til. Alle interesserede kan være med, og der stræbes efter at have en repræsentant eller kontaktperson fra hvert hold,

Elevrådet bestemmer selv, hvordan de vil konstituere sig, om der udover en formand på alle 3 skoler skal være en næstformand, kasserer osv.

Elevrådet har mulighed for at deltage i de aktiviteter, der er i Modstrøm.

Modstrøm er en elevorganisation for den Forberedende Grunduddannelse (FGU), der repræsenterer både unge på og omkring FGU. De arbejder for et bedre og mere rummeligt uddannelsessystem og et samfund, hvor der er plads til at stikke ud og være sårbar.

Modstrøm er en partipolitisk uafhængig interesseorganisation, der arbejder for, at unge på og omkring FGU høres på skolerne og i den offentlige debat.

Samtidig er Modstrøm også et rummeligt fællesskab, hvor de deler historier og kæmper for det, de tror på. Samtidig med, at de har det sjovt sammen. Modstrøm mener, at den bedste måde at skabe forandring på er ved at være forandringen selv.

[www.viermodstrøm.dk](https://xn--viermodstrm-pgb.dk/)

**Vedtægter for elevråd ved FGU Skolen HLSS**

I bekendtgørelse om institutioner for forberedende grunduddannelse står der, at elevrådets arbejde på FGU er omfattet af reglerne for elevrådene på de øvrige ungdomsuddannelser. [[1]](#footnote-1)

Grundlaget for FGU Skolen HLSS’ vedtægter står i bekendtgørelsen[[2]](#footnote-2).

1) Hvert fagligt tema eller hold har ret til repræsentation i elevrådet.

2) Ved hver semesterstart udsender ressourcepersonen besked til alle kontaktlærere om at afholde valg til elevrådet i det kommende semester. Hvert fagligt tema eller hold har ret til at vælge en repræsentant og en suppleant for et halvår ad gangen.

3) Hvis repræsentanten er forhindret i at deltage, deltager i stedet suppleanten. Dette gælder også for perioder med erhvervstræning, kombinationsforløb m.m.

4) Den ansvarlige for elevrådet indkalder til første møde i elevrådet efter hvert nyvalg. Indkaldelsen til dette sendes senest 2 dage før mødets afholdelse. Indkaldelsen sendes til rådets repræsentanter samt til orientering til rådets suppleanter samt medarbejderne på skolen.

På første elevrådsmøde fremlægger den ansvarlige for elevrådet et forslag til fast dagsorden til behandling i elevrådet. På første elevrådsmøde vælges en formand og en næstformand,

De valgte medlemmers navne og hold, sendes til skolens direktør.

Efterfølgende indkaldes formændene og næstformænd på tværs af skolerne til et fælles møde med direktøren, hvor repræsentant ind i FGU Skolen HLSS bestyrelse udpeges blandt formændene.

5) Skolens samværs- og ordensregler sendes til elevrådet og kommentarer og input til denne gennemgås på et elevrådsmøde.

6) Elevrådet sørger for indkaldelse til øvrige møder i samarbejde med ressourcepersonen.

Elevrådet sørger for, at der bliver skrevet dagsorden og referat. Formand og næstformand har ansvaret for at referater offentliggøres, så alle elever og faglærere har adgang til referater.

Formand og næstformand kan også orientere skolens øvrige elever ved samlinger.

På holdene gives der i undervisningen tid til, at repræsentanter i samarbejde med evt. suppleanter kan drøfte forhold af relevans for deltagelse i elevrådsmødet med holdets øvrige elever.

7) Der afholdes elevrådsmøder efter behov/ aftale, dog min. én gang i kvartalet. Møderne lægges i kalenderen.

Det fremmødte elevråd er beslutningsdygtigt.

Ressourcepersonen deltager i elevrådets møder efter behov.

8) Hvis en repræsentant eller suppleant ønsker at gå ud af elevrådet, vælger holdet ny repræsentation. Oplysninger om dette tilgår elevrådet og ressourcepersonen hurtigst muligt.

9) Der afsættes 5000 årligt på skolens budget til elevrådets arbejde på hver af de tre skoler.

Budget og regnskab varetages i samarbejde mellem ressourcepersonen og et eller flere medlemmer af elevrådet.

10) Vedtægterne er gældende for elevrådet ved FGU Skolen HLSS, indtil enten a) 75 % af elevrådene på tværs af de tre skoler ved to på hinanden følgende elevrådsmøder ønsker en ændring eller b) institutionen FGU Skolen HLSS udfærdiger nye vedtægter gældende for alle elevråd tilknyttet institutionen eller c) en ændring i bekendtgørelsen nødvendiggør ændringer i disse vedtægter.

11) Der tilstræbes et tæt samarbejde med elevorganisationen Modstrøm samt deltagelse i de arrangementer, de afholder.

1. Bekendtgørelse om institutioner for forberedende grunduddannelse, §38. [↑](#footnote-ref-1)
2. Bekendtgørelse om elevråd ved institutioner for almengymnasial uddannelse, almen voksenuddannelse eller erhvervsrettet uddannelse samt private gymnasieskoler, studenterkurser og kurser til højere forberedelseseksamen, §12 [↑](#footnote-ref-2)